作者：吴潜
词牌/韵律：贺新郎

paragraphs: 燕子呢喃语。
小园林、残红剩紫，已无三数。
绿叶青枝成步障，空有蜂旋蝶舞。
又宝扇、轻摇初暑。
芳沼拳荷舒展尽，便回头、乱拥宫妆女。
惊岁月，能多许。
家山占断凫鸥渚。
最相宜、岚烟水月，雾云霏雨。
三岛十洲虽铁铸，难把归舟系取。
且放我、渔樵为与。
从此细斟昌歜酒，况神仙洞府无邀阻。
何待结，长生缕。